Ідэалагічнай асновай роздуму аўтара стала філасофія беларускага Адраджэння. Беларуская літаратура, на яго погляд, павінна перш за ўсё паказаць беларусу, хто ён, чым ён быў, што ён цяпер, чым бы ён мог стаць. Пабачыўшы, на што ён здатны, беларус-гаротнік здолее парваць ланцугі рабства, патрапіць крыкнуць: Жыве Беларусь! Гісторыя беларусаў, мова, фальклор – усё сведчыць: народ здатны сказаць сваё слова ўсяму свету. Беларусы маюць не толькі смешныя анекдоты і дзіўныя забабоны, але і нешта такое, прад чым прыемна адчыніцца агульналюдская скарбніца векавечных здабыткаў культуры і цывілізацыі.